वनडे मैचों में सर्वश्रेष्ठ प्रदर्शन करूंगा : रहाणे  
इंग्लैंड में वनडे सीरीज में अच्छा प्रदर्शन कर रहे अजिंक्य रहाणे ने उम्मीद जताई है कि अगले तीन वनडे में भी वह अपना सर्वश्रेष्ठ प्रदर्शन कर सकेंगे।
इंग्लैंड में एकदिवसीय क्रिकेट शृंखला में अच्छा प्रदर्शन कर रहे प्रतिभाशाली युवा बल्लेबाज अजिंक्य रहाणे ने उम्मीद जताई है कि अगले तीन वनडे में भी वह अपना सर्वश्रेष्ठ प्रदर्शन कर सकेंगे। रहाणे ने कहा, मैं सर्वश्रेष्ठ प्रदर्शन की कोशिश करूंगा। उम्मीद है कि भारत जीतेगा।  दूसरे वनडे के दौरान रहाणे के टखने में मोच आ गई थी, लेकिन वह तीसरा वनडे खेलने को तैयार हैं। पहले दो वनडे में 40 और 54 रन बनाने वाले मुंबई के इस सलामी बल्लेबाज ने कहा, मैंने यहां आने से पहले कोई तैयारी नहीं की थी। मैं शुरुआत में नर्वस था, लेकिन धीरे-धीरे सब ठीक हो गया। ड्रेसिंग रूम में सभी ने मेरा हौसला बढ़ाया। सचिन और धोनी जैसे सीनियर ने विरोधी और हालात की परवाह किए बिना स्वाभाविक खेल दिखाने को कहा।  प्रथम श्रेणी क्रिकेट में 67 की औसत से रन बनाने वाले रहाणे ने अपनी बल्लेबाजी का श्रेय मुंबई के पूर्व कोच प्रवीण आमरे को दिया। इंग्लैंड के सभी गेंदबाजों में रहाणे ने जेम्स एंडरसन और स्टुअर्ट ब्राड को बेहतरीन बताया, लेकिन बल्लेबाजों में सचिन तेंदुलकर और राहुल द्रविड़ उनके पसंदीदा हैं। उन्होंने कहा, मुझे एंडरसन और ब्राड बेहतरीन लगे। लेकिन जहां तक मेरे पसंदीदा बल्लेबाजों का सवाल है, सचिन तेंदुलकर और राहुल द्रविड़ शीर्ष पर हैं।